स्टेज र स्ट्रिट । दुवै नाटक गर्ने ठाउँ तर, सुषमाले भनिन्- ‘स्टेजमा दर्शक एकापट्टी मात्र हुन्छन्, अघिल्तिर, त्यसैले ध्यान त्यतैपट्टी मात्रै दिनुपर्छ ।’ ‘स्ट्रिट (सडक) मा दर्शक वरिपरि,’ सुलोचनाले थपिन्- ‘कलाकार बढी सचेत हुनुपर्छ ।’ स्टेजमा माइक हुने हुँदा सानो स्वरले चल्छ तर सडकमा घाँटीले सास्ती पाउँछ । ‘बेस्सरी कराउनुपर्छ, दुख्छ,’ सुषमाले भनिन्- ‘दुई हप्ता भयो, नुनपानी खाएको खायै ।’ फेरि कहिलेकाहीँ संवाद बिर्सिदा अकमक्क होइने कत्रो डर ! ‘ठ्याक्कै के हुँदो रहेछ कुन्नी !’ सुलोचनाले भनिन्- ‘बिर्सिइन्छ, तर मिलाइहालिन्छ, दर्शकले थाहा पाउनु हुन्न ।’
